Virallinen lehti nro C 096 , 08/04/1999 s. 0012



KIRJALLINEN KYSYMYS E-1876/98 esittäjä(t): Nikitas Kaklamanis (UPE) komissiolle (16. kesäkuuta 1998) Aihe: Intian ja Pakistanin ydinkokeiden aiheuttamat painajaismaiset riskit Intian ja Pakistanin suorittamat peräkkäiset ydinkokeet merkitsevät painajaismaista uhkaa, ei vain kyseisen alueen vakaudelle vaan maailmanrauhalle. Pakistan suoritti Iranin ja Afganistanin rajan läheisyydessä Chagain alueella viisi maanalaista ydinkoetta; tämä oli Pakistanin vastaus Intian kuun alussa suorittamiin viiteen maanalaiseen ydinkokeeseen. Nämä tapahtumat vahvistavat ne pelot, joita eri tahoilla on ilmaistu kyseisten kahden valtion hallussa olevan ydintekniikan vuoksi: nämä valtiot eivät epäröi käyttää ydintekniikkaa, ja tämä aiheuttaa arvaamattoman suurta vahinkoa maapallon jo nyt erittäin saastuneelle luonnolle. On muistettava, että molempien maiden reaktorit ovat kanadalaista Candu-tyyppiä (tämä on ainoa tyyppi, jossa polttoaineena käytetään luonnonuraania ja jossa voidaan tuottaa ydinpommien valmistamiseen soveltuvaa lähes puhdasta plutoniumia). Turkki aikoo rakentaa samanlaisen reaktorin kreikkalaista Rhodoksen saarta vastapäätä. Kanadan parlamentissa äskettäin esitettyjen valitusten mukaan näissä reaktoreissa esiintyy vuoto-ongelmia ja yleisiä reaktoreiden rakennustyön laatuun liittyviä ongelmia. Siksi on välttämätöntä estää turkkilaisen Akkuyun ydinreaktorin rakentaminen yhteisön alueen välittömään läheisyyteen. Pyytäisin Euroopan komissiota ilmoittamaan virallisen kantansa tähän asiaan ja sen, mihin toimiin se aikoo ryhtyä (EU:lta taloudellista tukea saavia) Pakistania ja Intiaa vastaan, koska näiden valtioiden toiminta näyttää johtavan jännitteiden lisääntymiseen laajemmallakin alueella ja sen odotetaan vaikuttavan suoraan myös EU:n intresseihin. Onhan tunnettua, että Pakistanilla ja Turkilla on erityiset siteet ja että Turkki haluaisi nykyistä läheisemmät suhteet unioniin, mutta tästä huolimatta Turkki on provosoivasti sijoittamassa ydinvoimalan aivan unionin rajan läheisyyteen. Komission jäsenen Hans van den Broekinkomission puolesta antama vastaus (16. heinäkuuta 1998) Komissio yhtyy arvoisan parlamentin jäsenen mielipiteeseen siitä, että Pakistanin ja Intian tekemät ydinkokeet ovat vakava uhka kansainväliselle rauhalle ja turvallisuudelle ja haittaavat suuresti maailmanlaajuisia ponnisteluja joukkotuhoaseiden leviämisen estämiseksi ja ydinaseriisunnan toteutumiseksi. Aihetta koskevissa 25. toukokuuta ja 8. kesäkuuta 1998 antamissaan julistuksissa Euroopan unioni painotti täysivaltaista sitoutumistaan ydinaseiden leviämisen estämisestä tehtyyn sopimukseen (ydinsulkusopimus), jota pidetään kulmakivenä maailmanlaajuisessa ydinaseiden leviämisen estämisessä ja ehdottoman tärkeänä perustana ydinaseriisunnan jatkumiselle. Päämääränä on edelleen kaikkien maiden, myös Intian ja Pakistanin, liittyminen ydinsulkusopimukseen sitä millään tavoin muuttamatta. (8. kesäkuuta 1998 annettu julistus). Julistuksissa mainitaan useita toimenpiteitä, joilla pyritään edistämään sopimuksen noudattamista, ja lisäksi niissä todetaan, että Euroopan unioni seuraa tilannetta eteläisessä Aasiassa ja ryhtyy tarvittaviin toimenpiteisiin, jos Intia ja Pakistan eivät tee aloitetta liittyäkseen tärkeisiin kansainvälisiin aseiden leviämisen estämistä koskeviin sopimuksiin ja jatkaakseen kahdenvälistä poliittista vuoropuheluaan. Turkin osalta komissio kehottaa arvoisaa parlamentin jäsentä tutustumaan komissiolta kirjalliseen kysymykseensä P-662/98(1) saamaansa vastaukseen sekä vastaukseen, jonka komissio antoi Angela Kokkolan kyselytunnilla parlamentin helmikuun 1998 istuntokaudella esittämään kysymykseen H-11/98(2). Näissä vastauksissa annettujen tietojen lisäksi komissio haluaa kiinnittää arvoisan parlamentin jäsenen huomion siihen, että Turkki on ollut ydinsulkusopimuksen sopimuspuoli 17. päivästä huhtikuuta 1980 ja että syyskuusta 1981 se on soveltanut Kansainvälisen atomienergiajärjestön (IAEA) kanssa tekemäänsä ydinmateriaalivalvontaa koskevaa sopimusta. IAEA:lla ei ole milloinkaan ollut aihetta päätellä, että Turkki käyttäisi ydinmateriaaliaan ja muita ydinteknologiaan liittyviä tarvikkeita johonkin muuhun kuin rauhanomaisiin tarkoituksiin. (1) EYVL C 304, 20.10.1998. (2) Parlamentin keskusteluja (helmikuun 1998).